SKRIFTLIG FORESPØRGSEL E-0454/00

af Karin Jöns (PSE) til Kommissionen

(24. februar 2000)

Om:Østrigske advarsler om saltede sejprodukter og røget laks i forbindelse med varslingssystemet for levnedsmidler (direktiv 92/59/EØF)

Den østrigske forbundskanslers kontor har siden februar 1998 gentagne gange advaret mod indtagelse af saltede sejprodukter og røget laks bl.a. fra Tyskland. Varslingssystemet udløses, fordi den østrigske levnedsmiddelkontrol vurderer, at kvalitative, positive beviser for Listeria monocytogenes i 25 g-prøver er sundhedsskadelige (jf. § 8 LIT A LMG 1975). I andre medlemsstater (f.eks. Frankrig og Tyskland) er dette bevis ikke tilstrækkeligt til at fjerne de pågældende produkter fra markedet. Disse advarsler spredes via systemet for hurtig udveksling af oplysninger i hele EU og medfører store økonomiske skader for de pågældende producenter, således at de står over for alternativet, enten at undgå det østrigske marked eller acceptere, at deres omdømme ødelægges permanent på hele det indre EU-marked, selv om der kun er tale om en formodentlig fare i henhold til østrigske kriterier.

1. Hvorledes bedømmer Kommissionen (eller Ekspertudvalget om Levnedsmidler af Animalsk Oprindelse den tidligere Veterinærkomité) sundhedsfarerne i forbindelse med Listeria monocytogenes?

2. Finder Kommissionen det acceptabelt, at der i EU-medlemsstaterne for sundhedsfaren i forbindelse med Listeria monocytogenes findes forskellige vurderingskriterier, der medfører konkurrencefordrejninger og påvirker det indre markeds funktion?

3. Hvad kan Kommissionen gøre for at sørge for, at der her fastsættes ensartede vurderingskriterier?

Svar afgivet på Kommissionens vegne af David Byrne

(25. april 2000)

1. Der rapporteres årligt 300-600 tilfælde af listeriose i EU. Den andel af disse tilfælde, der overføres med fødevarer, er ukendt, men fødevarer er klart blevet identificeret som en af de væsentligste infektionskilder. Et vigtigt kendetegn for listeria-infektionen er de skæbnesvangre følger, den kan have, navnlig for de mest udsatte befolkningsgrupper.

Kommissionen anser udbrud af listeriose for at være meget farlige og anmodede i 1999 den videnskabelige komité om en udtalelse om veterinærforanstaltninger vedrørende folkesundheden. Komitéen, der anmodedes om at vurdere sundhedsrisikoen ved forekomsten af forskellige koncentrationer af Listeria monocytogenes i spiseklare fødevarer, afgav en udtalelse den 23. september 1999. Denne udtalelse er offentligt tilgængelig. Eksempelvis har Generaldirektoratet for Sundhed og Forbrugerbeskyttelse indsat den på sit web-sted.

Den videnskabelige udtalelse indeholder en række konklusioner og henstillinger. Ud fra de foreliggende epidemiologiske data lader det til, at en forekomst af Listeria monocytogenes i fødevarer udgør en meget lille risiko for alle befolkningsgrupper, hvis koncentrationen af Listeria monocytogenes er på under 100 cfu/g. Der består dog stadig en vis usikkerhed, da ovennævnte grænseværdi ikke er baseret på et egentligt dosis-virkningsforhold, og da der ikke foreligger direkte oplysninger om forbrugsmønstrene for de relevante fødevarer.

2. Der ikke fastsat mikrobiologiske standarder for Listeria monocytogenes i Fællesskabets bestemmelser om fødevarer, undtagen for mælkebaserede produkter, når de forlader forarbejdningsvirksomheden (Rådets direktiv 92/46/EØF). For disse produkter er standarden ingen Listeria monocytogenes i enten 1g eller 25 g, afhængigt af produkttypen. Da der ikke findes harmoniserede standarder, er det op til medlemsstaterne at underrette de øvrige medlemsstater om de foranstaltninger, de træffer eller påtænker at træffe, når de står over for en situation, der i henhold til den nationale lovgivning må anses for at udgøre en sundhedsfare.

3. Kommissionen overvejer på grundlag af ovennævnte videnskabelige udtalelse at tage initiativer til forøgelse af forbrugernes sikkerhed. Det er hensigten at forelægge et forslag i indeværende år. Det skal dog erindres, at hovedansvaret for fremstillingen af sikre fødevarer stadig ligger hos fødevareproducenterne.

Desuden vil bestemmelserne på veterinær- og fødevareområdet i løbet af nogle få år undergå grundlæggende ændringer som beskrevet i den hvidbog om fødevaresikkerhed, der godkendtes af Kommissionen den 12. januar 2000(1). Der er i den forbindelse et stadigt stigende behov for anvendelse af videnskabeligt baserede risikoanalyser. I tilknytning til hvidbogen vil Kommissionen foreslå en procedure for fastlæggelse af mikrobiologiske standarder og i de relevante tilfælde af grænseværdier for uønskede mikroorganismer i fødevarer på grundlag af en risikovurdering.

(1) KOM(1999) 719.